b'\n_START_ARTICLE_\nLis\xc3\xa4kiveskysta\n_START_PARAGRAPH_\nLis\xc3\xa4kiveskysta eli spermatoseele on yleisin kystinen vaiva, jota tavataan kiveksiss\xc3\xa4. Sit\xc3\xa4 tavataan jopa 10\xe2\x80\x9330\xc2\xa0%:lla miehist\xc3\xa4. Se syntyy todenn\xc3\xa4k\xc3\xb6isesti siementiehyiden tukosten seurauksena. Kystanesteest\xc3\xa4 on useimmiten l\xc3\xb6ydett\xc3\xa4viss\xc3\xa4 siitti\xc3\xb6it\xc3\xa4. Ik\xc3\xa4\xc3\xa4ntymisen aiheuttaman degeneraation sek\xc3\xa4 lis\xc3\xa4kivestulehdusten ja -traumojen on ep\xc3\xa4ilty lis\xc3\xa4\xc3\xa4v\xc3\xa4n kystien muodostumisen riski\xc3\xa4._NEWLINE_Yleens\xc3\xa4 kystat ovat pieni\xc3\xa4 ja oireettomia. Ne sijaitsevat tavallisesti lis\xc3\xa4kiveksen p\xc3\xa4\xc3\xa4n alueella ja voivat olla monilokeroisia. Tutkimuksiin potilaat hakeutuvat resistenssin, kivun tai ep\xc3\xa4miellytt\xc3\xa4v\xc3\xa4n tunteen vuoksi. Kysta on tuolloin yleens\xc3\xa4 tunnettavissa pehme\xc3\xa4hk\xc3\xb6n\xc3\xa4 resistenssin\xc3\xa4 kiveksen yl\xc3\xa4puolella tai yl\xc3\xa4osan takana, ja se voi aristaa tunnustelua. Kysta l\xc3\xa4p\xc3\xa4isee valoa. Jos diagnoosi em. tutkimusten j\xc3\xa4lkeen on ep\xc3\xa4varma, on syyt\xc3\xa4 tehd\xc3\xa4 kaikukuvaus, joka yleens\xc3\xa4 varmistaa diagnoosin. Hyvin suuren, kivespussin t\xc3\xa4ytt\xc3\xa4v\xc3\xa4n kystan erottaminen hydroseelest\xc3\xa4 voi olla vaikeaa kaikukuvauksellakin. Lopullinen diagnoosi selvi\xc3\xa4\xc3\xa4 monesti vasta leikkaushoidon yhteydess\xc3\xa4._NEWLINE_Pieni, oireeton kysta ei vaadi hoitoa. Oireiset hoidetaan yleisimmin leikkauksella. Toimenpide on pieni ja tehd\xc3\xa4\xc3\xa4n yleens\xc3\xa4 p\xc3\xa4iv\xc3\xa4kirurgisesti selk\xc3\xa4ydinpuudutuksessa. N\xc3\xa4in hoidettuna kysta ja siit\xc3\xa4 aiheutuva kipu paranevat yli 90\xc2\xa0%:lla potilaista. Komplikaatioita, kuten leikkausalueen verenvuotoa ja j\xc3\xa4lki-infektioita, esiintyy paljon, jopa 10\xc2\xa0%:lla leikatuista. Kysta voidaan hoitaa my\xc3\xb6s polikliinisesti kuivauksella samaan tapaan kuin hydroseele. Vaikka tulosten on yleens\xc3\xa4 arvioitu olevan hydroseelen hoitoon verrattuna hieman huonompia, kysta kuitenkin h\xc3\xa4vi\xc3\xa4\xc3\xa4 tai pienenee 60\xe2\x80\x9390\xc2\xa0%:lla hoidetuista, ja hoitoon tyytyv\xc3\xa4isten potilaiden osuus on suunnilleen samaa luokkaa. Hoito voidaan tarvittaessa uusia. Mahdollisesti kysta sin\xc3\xa4ns\xc3\xa4 mutta my\xc3\xb6s sen leikkaus- tai kuivatushoito voivat vaurioittaa lis\xc3\xa4kivest\xc3\xa4 ja siten huonontaa hedelm\xc3\xa4llisyytt\xc3\xa4, mik\xc3\xa4 tulee huomioida nuoria miehi\xc3\xa4 hoidettaessa._NEWLINE_Perinteinen kiinalainen l\xc3\xa4\xc3\xa4ketiede yritt\xc3\xa4\xc3\xa4 hoitaa lis\xc3\xa4kiveskystan ilman leikkausta.'